b'\n_START_ARTICLE_\nChani\xc3\xa1 (alueyksikk\xc3\xb6)\n_START_SECTION_\nMaantiede\n_START_PARAGRAPH_\nChani\xc3\xa1n alueyksikk\xc3\xb6 kattaa koko Kreetan saaren l\xc3\xa4nsiosan. Alueyksikk\xc3\xb6 rajautuu etel\xc3\xa4ss\xc3\xa4 V\xc3\xa4limereen kuuluvaan Libyanmereen ja pohjoisessa vastaavasti Egeanmereen, joka my\xc3\xb6s on osa V\xc3\xa4limerta. Id\xc3\xa4ss\xc3\xa4 alueyksikk\xc3\xb6 rajautuu R\xc3\xa9thymnon alueyksikk\xc3\xb6\xc3\xb6n._NEWLINE_Alueen p\xc3\xa4\xc3\xa4kaupunki Chani\xc3\xa1 on Kreetan toiseksi suurin kaupunki. Chani\xc3\xa1n alueyksikk\xc3\xb6\xc3\xb6n kuuluu G\xc3\xa1vdoksen saari, jolla sijaitsee Euroopan etel\xc3\xa4isin kohta. Alueen etel\xc3\xa4osassa puolestaan sijaitsee Lefk\xc3\xa1 \xc3\x93ri -vuoristo, jossa sijaitsee Kreetan toiseksi korkein huippu, 2\xc2\xa0456 metri\xc3\xa4 korkea P\xc3\xa1chnes. Vuoristo on vaikeakulkuista ja siell\xc3\xa4 sijaitsee Euroopan pisimpiin ja syvimpiin kuuluva rotko, Samari\xc3\xa1n rotko._NEWLINE_Alueen muita n\xc3\xa4ht\xc3\xa4vyyksi\xc3\xa4 tai k\xc3\xa4yntikohteita ovat Chani\xc3\xa1n vanhakaupunki ja satama, Chani\xc3\xa1n arkeologinen museo, lukuisat Akrot\xc3\xadrin niemell\xc3\xa4 sijaitsevat luostarit, kuten Gouvern\xc3\xa9ton luostari ja Pyh\xc3\xa4n Kolminaisuuden luostari, sek\xc3\xa4 Elafon\xc3\xadsin ja Fal\xc3\xa1sarnan uimarannat.'